Быстров Максим «Кавказ Ищхъэрэм и курортхэм» и тхьэмадэщ
«Кавказ Ищхъэрэм и курортхэр» акционер зэгухьэныгъэ зэIухам и унафэщIхэм я советым и тхьэмадэу хахащ Быстров Максим. А зэIущIэм и къалэнхэр щыщхьэщахащ зэгухьэныгъэм и тхьэмадэу щыта Билалов Ахьмэд.
Быстров Максим Сергей и къуэр 1964 гъэм фокIадэм и 16-м къалъхуащ. Москва дэт инженер-ухуакIуэ институтымрэ къэрал щIыб сатумкIэ урысейпсо академиемрэ къиухащ. ГъэзэщIакIуэ властым и федеральнэ орган зыбжанэм — Урысей Федерацэм Экономикэ зыужьыныгъэмрэ сатумкIэ и министерствэм, Экономикэ щIыналъэ хэхахэр зехьэнымкIэ федеральнэ агентствэм, Урысей Федерацэм ЩIыналъэ зыужьыныгъэм и министерствэм, Урысей Федерацэм и Правительствэм Промышленностымрэ инфраструктурэмкIэ и департаментым — унафэщI къулыкъухэр щиIыгъащ. 2010 гъэм гъатхэпэм и 11 лъандэрэ Урысей Федерацэм и Президентым и полномочнэ лIыкIуэу Кавказ Ищхъэрэ федеральнэ округым щыIэм и къуэдзэу лэжьащ.
Урысей Федерацэм етIуанэ класс зиIэ и действительнэ къэрал чэнджэщэгъущ.
Дызэрыщыгъуазэщи, «Кавказ Ищхъэрэм и курортхэр» акционер зэгухьэныгъэ зэIухам и къалэн нэхъыщхьэр Кавказ Ищхъэрэ федеральнэ округым, Краснодар крайм, Адыгей республикэм турист кластер къыщызэгъэпэщынырщ. А проектым ипкъ иткIэ, дунейпсо мардэм къитIасэ бгы-лыжэ курортхэр щащIынущ Краснодар крайм, Адыгейм, Къэрэшей-Шэрджэсым, Къэбэрдей-Балъкъэрым, Осетие Ищхъэрэм, Дагъыстэным, Ингушым. Мыбы хиубыдэу лыжэ къэжыхьыпIэу километр 1000-м щIигъу, кIапсэрыкIуэ гъуэгуу 250-рэ, псори зэхэту цIыху мини 170-рэ зэуэ зыщIэхуэн хьэщIэщ зэмылIэужьыгъуэхэр ящIынущ.
Мы ухуэныгъэм къэралым и ахъши инвестор щхьэхуэхэм я мылъкуи къыщагъэсэбэпынущ. Къэралым сом мелард 60 тригъэкIуэдэнущ курортым и транспорт, коммунальнэ инфраструктурэр зэтегъэувэным.
«Кавказ Ищхъэрэм и курортхэр» ОАО-м и пресс-IуэхущIапIэ.
